khistorydata/jeongjo-sjw-relations huggingface dataset:
정조 9년
乙巳正月初七日巳時。上御誠正閣。耆社堂上入侍時。奉朝賀金致仁徐命膺。江華留守嚴疇。右副承旨李集斗。假注書朴蓍壽。記事官李崑秀尹行任。以次進伏訖。致仁進前曰。歲後日氣稍寒。聖體。若何。上曰。一樣矣。致仁曰。近日連進湯劑。伏未知症候。何如。而連日酬接。下情不任憂慮矣。上曰。近以膈痰爲苦。今則少差矣。致仁曰。王大妃殿問安。若何。上曰。一樣矣。致仁曰。惠慶宮問安。若何。上曰。一樣矣。致仁曰。三陽開泰。百祿鼎至。慶福日臻於殿宮。尺衣漸長於銅闈。此實億萬年無疆之體。區區欣忭之忱。不勝攢頌。而東宮邸下。智思漸開。德性夙就。延頸之望。小大惟均。近來睿候。亦得萬安耶。上曰。好在矣。卿休退之後。不得頻頻引接。心常悵然。今入耆社。可勝欣幸。卿之鬚髮雖白。筋力尙健。亦可幸也。致仁曰。臣幸蒙我聖上陶甄之澤。得入壽域。此年此事。曾所不意。今承聖諭。不勝感激矣。上曰。今番新耆社四人。大臣文衡。吏禮判壯矣。在古亦罕其比。爲見卿等。駕過耆社時。使之明日入侍。政院誤傳以朝參時入侍云。卿等聞之否。嚴璹曰。竝與朝參時入侍之命。不得聞矣。上曰。趙奉朝賀何不入來乎。致仁曰。方在鄕居。不得入來矣。上曰。使之再明登對。致仁曰。自耆社分付乎。上曰。唯。致仁曰。歲首優老之典。至及於如臣無似。感祝無已。還伏切不安。上曰。此是循例。安用過辭。上曰。卿家幾代入於耆社乎。致仁曰。先臣及臣兩代入之矣。上曰。徐奉朝賀入耆社後。頗有喜色云。果然否。命膺曰。臣則頗自以爲好。頃聞金奉朝賀言。還覺悲憾矣。上曰。近日朝廷舊臣幾稀。今者卿等。俱以奕世簪纓。共入耆社。予心亦云喜幸矣。金奉賀子女爲幾人乎。致仁曰。只有八歲女兒而已矣。養孫則有留意處。而姑未完定矣。上曰。題名錄座次。居首誰耶。致仁曰。趙暾生日在正月。故首題。其次臣生日爲三月。故次題。徐奉賀生日五月。嚴璹生日八月。故以次書之矣。上曰。然則江華留守。爲有司乎。致仁曰。然矣。上曰。金奉賀家。近甚凋零。無立朝之人。向來金鍾秀事。卿知之乎。予倚毗此重臣。實倍他人。故不數年。超至崇品。蓋倚毗之深。故責備亦深。此重臣。若犯他人罷職削職之罪。必施流竄之典爲宜。向來處分。予意有在。卿須以此筵話。傳之。可也。致仁曰。出於朝紙者。臣得伏見。而渠蒙曲保之恩。傍人感泣。況以老母之故。至命分揀。臣亦感祝。謹當以聖敎傳之矣。上曰。江華留守。欲於何日還任乎。璹曰。臣以大典通編事。有所稟正。欲徑一次。登筵後下去矣。上曰。稟正事。後日次對稟正。好矣。璹曰。大臣枚卜時。原任不得擧行。此條。大臣以爲當改云矣。致仁曰。大臣休退後。入於枚卜。實非故例。先正宋文正休退後。其時有枚卜之例云。此非永遵之制。臣意則休退大臣。不入枚卜。極好矣。上曰。近成已例。何必改諸。今者通編之書。合成一統。又裒集甲子以後受敎。以爲增補。此書頗詳。卿或見之否。致仁曰。此書若刊布。則可爲千百代龜鑑。臣不勝欽仰。而姑未見之矣。上曰。江留以草本。送金奉朝賀家。可也。上曰。本草當還下。輪示諸大臣。好矣。璹曰。謹當依下敎爲之矣。上曰。領府事病勢。今則少差云。爲朝家誠幸矣。致仁曰。然矣。上曰。卿等先退。致仁等。以次退出。上命奉審承旨入侍。賤臣承命出。與李兢淵偕入進伏。命書傳敎曰。政官牌招開政。上命都承旨牌招。出榻敎命書傳敎曰。貧窮人婚葬過時之類。各該邑當年內。助給數爻。過行月日。每於歲初。使之條列登聞之意。年前新有定式。而觀此畿伯啓本。三十邑皆以無乎報來。僅以一二人塞責者。只是六邑。朝令何等申嚴。而外邑擧行。若是慢忽。此亦紀綱所在。況於昨年湖南。以此事。至有許多邑宰處分。則尤何敢復此故犯。卽此一事。尤極痛駭。以此意。卽令廟堂嚴査該道。詳問其全不顧助與顧助。而不報營委折。區別報來後。草記。諸道枚擧。此傳敎辭意。一體申明嚴飭。俾勿犯科。又命書傳敎曰。諸承旨持公事入侍。上曰。少選。當殿座。此傳敎。預爲頒布。命退。諸臣以次退出。
정조 9년
乙巳正月初七日午時。上御重熙堂。禮房承旨入侍時。行左承旨徐有防。稟事閣臣徐龍輔。假注書朴蓍壽。記事官李崑秀尹行任。以次進伏訖。上曰。領府事病勢雖云少差。而無出入朝班之望。誠可悵恨矣。有防曰。今已少差。已極幸矣。上曰。今日本閣入直。誰爲之乎。龍輔曰。今日則待敎入直矣。仍命退。諸臣以次退出。
정조 9년
乙巳正月初七日午時。上御誠正閣。諸承旨持公事入侍時。行都承旨洪秀輔。行左承旨徐有防。左副承旨李祖承。右副承旨李集斗。同副承旨李兢淵。假注書朴蓍壽。記事官李崑秀尹行任。以次進伏訖。上命書傳敎曰。科次入侍。賤臣承命出。與試所承旨趙鼎鎭。試官吳載純徐有隣。對讀官洪文泳申耆偕入進伏。秀輔曰。吏曹判書李命植。吏曹參議黃昇源。再牌不進推考傳旨及罷職傳旨。今方捧入。而開政命下之後。連事違召。終不膺命。事甚未安。判書所當更請牌招。而係是一日三牌。何以爲之。敢稟。上曰。更爲牌招。參議只推。一體牌招開政。可也。出擧條秀輔曰。同罪未敍人。隨卽提稟。曾有定式矣。前大司諫金頤柱。旣已敍用。而前司諫洪周萬。前掌令宋益中安鼎大。前持平洪樂恒朴長卨。前正言申禹相尹行履。方在罷散中。故敢此仰達矣。上曰。竝敍用。可也。出擧條上曰。試官與對讀官。持試券進前。載純有隣承命分考。上曰。對讀官遞番爲之。考訖。上曰。今番製述。稍勝於黃柑時矣。載純曰。然矣。上命坼榜。仍命書傳敎曰。人日製居首三中一生員洪祜淵。直赴會試。之次三中二進士柳光鎭。三下進士李基慶柳譚。生員李羲觀給一分。草三下進士金景鎭。盧金履翼。次上生員李安默沈鳳錫。進士盧錫圭。紙筆墨考例施賞。上命持公事進前。試官先退。秀輔等讀奏公事訖。命退。諸臣以次退出。
정조 9년
乙巳正月初七日未時。上御誠正閣。召對入侍時。參贊官李兢淵。侍讀官洪文泳。檢討官申耆。閣臣李崑秀。假注書李敬五。記注官金健修。記事官尹行任。以次進伏訖。上命讀朱子封事。進講箚子。文泳讀奏訖。上命陳文義。文泳曰。朱子此封事一篇之中。首尾十數言。唯以進講一事。惓惓爲說。則從古人臣之勉就君德者。不越乎典學二字矣。唯我殿下。聖學高明。洞徹天人。貫穿今古。深宮涓濩之中。對越方冊。不廢進修之工。則顧何待於開講。而如臣魯莽。忝在侍講。亦無開發睿學。資益聖工矣。第念法講體重。討論經傳。諮諏治規。則未必無少補。況今春晷漸永。正宜頻御經筵。伏乞深加體認。毋使講筵久曠焉。上曰。其言好矣。耆曰。上番已悉陳。臣無可達之辭矣。上曰。適會持公事入侍。又當科次。閣臣與參贊官文義除之。文泳曰。本館番次苟艱。副校理成種仁疏批已下。牌招察任。何如。上曰。依爲之。出擧條仍命科次入侍。大提學吳載純。弘文提學徐有隣等。持試卷承命進伏。上命召對先退。諸臣以次退出。
정조 9년
行都承旨洪秀輔坐。行左承旨徐有防坐。右承旨趙鼎鎭坐直。左副承旨李祖承坐直。右副承旨李集斗坐。同副承旨李兢淵坐。注書朴能源仕一員未差。假注書朴蓍壽仕直。事變假注書李德鉉仕。
정조 9년
洪秀輔啓曰。左副承旨李祖承。今日不爲仕進。卽爲牌招。何如。傳曰。允。
정조 9년
趙鼎鎭啓曰。合辭方張之時。兩司無詣臺之員。事甚未安。除在外陳疏入啓外。呈告人員。竝卽牌招。何如。傳曰。允。
정조 9년
趙鼎鎭。以禁衛營將官言啓曰。今日本營軍兵。日次私習云矣。敢啓。傳曰。知道。
정조 9년
趙鼎鎭。以御營廳將軍言啓曰。今日本廳軍兵。日次私習云矣。敢啓。傳曰。知道。
정조 9년
傳于李兢淵曰。右承旨右副承旨。分詣香所。奉審摘奸以來。
정조 9년
傳于徐有防曰。都承旨馳詣太學。今日夕食堂到記。收取以來。
정조 9년
傳于徐有防曰。明日出宮門路。以貳極門爲之。
정조 9년
備忘記。舊例。內試射時。三十巡未滿七分。十巡未滿四分。則寘之才落秩。雖以兼職應試者。竝與實職汰去。自是流傳之成規。因試射時巡數。每不準式。才落之規。未免全廢。以此之故。年少武弁。以習射。看作羞恥事。雖當兩等試射。了無一分動念之意。事之駭然。孰甚於此。以今日言之。十巡內未滿四分者。數甚夥然。加試一巡之後。然又有洪龍運李海愚之才落。海愚則勸武屬耳。三分入格。猶可說也。龍運之僅得一分。極甚無謂。所當依法典。一倂汰去。而許久抛却之餘。有難遽然復舊。且旣加試一巡足云。不準格式李海愚洪龍運。令該廳自明日罰直。每日十五巡式。限二十日。準三百巡解罰事。分付。
정조 9년
備忘記。今乙巳春等內試射時。柳葉箭居首別軍職鄭勖世。加資。
정조 9년
李集斗啓曰。今此試官望中。時無職名人。令該曹口傳付軍職。何如。傳曰。允。
정조 9년
以吏曹參判朴祐源牌不進推考傳旨。傳于李祖承曰。待開門。更爲牌招。
정조 9년
傳于李祖承曰。坐直承旨入侍。
정조 9년
傳于李集斗曰。俄遣史官。依近例。使之傳諭獻官。而今番春享。以誓戒之與壇享祈穀日相値。雖不得不命攝。實有如不祭之歎。坐聽迎神樂作之聲。更遣承宣。復此申諭。卿等體予此意。申飭諸執事。俾各虔恭將事之意。往傳于獻官。見今曉鼓將動。待初獻畢後。承旨回奏。月初親享時。示有申飭。而撤饌之節。獻官必依定式。留待監視。又竢撤饌。廟司巡審廟內外。然後始乃闔門事。承旨亦爲面諭獻官廟司。此後大享禮成後。事知守僕一人。待翌曉闕門開門。來告閤外事。一體定式。仍令載之本署謄錄。
정조 9년
以副校理成種仁牌不進罷職傳旨。傳于洪秀輔曰。只推。更爲牌招。
정조 9년
以大司諫李東馨。正言朴基正尹翊東。掌令林道浩李秀夏。持平李永穆牌不進罷職傳旨。傳于趙鼎鎭曰。只推。
정조 9년
以洪忠監司過時未婚未葬人助給物種啓本。傳于李集斗曰。此狀啓。還下送。依昨日傳敎。令廟堂更爲措辭査問。
정조 9년
以黃海監司正朝老人歲饌題給事啓本。傳于趙鼎鎭曰。平山前同知張後良。年滿百歲。加給歲饌。形止狀聞事。回諭。
정조 9년
以黃海監司。過時未婚未葬人助給物種事啓本。傳于趙鼎鎭曰。此狀啓。還下送。依昨日傳敎。令廟堂更爲措辭査問。
정조 9년
徐有防。以宗廟署郞廳。以春享大祭初獻官意啓曰。今日行事。初獻禮時。至第六室廟司翦燭之際。第一爵爲祭服袖所礙。至於覆爵之境。莫重肅敬之地。致此失措之擧。事極驚惶。當該廟司令權應範。令該府處之。臣亦有不能檢飭之失。惶恐待罪之意。敢啓。傳曰。知道。勿待罪。
정조 9년
趙鼎鎭。以兵曹言啓曰。去冬等能麽兒考講時。都摠府都事金胤行。訓鍊院主簿韓奎爀韓翼增申啓文。部將趙拓壤鄭世擎。守門將金致斗陳景文。瓦署別提金胤元等。一次不通。都摠府經歷李厚在。都事柳晦源。武兼李昌培金重栗尹𡊠李輪。繕工監主簿宋奎瑞。掌苑署別提洪成源。軍器寺主簿崔鎭一。活人署別提金浩成崔逵漸等。二次不通。武兼李潤瑞。三次不通。竝依定式推考。何如。傳曰。允。
정조 9년
趙鼎鎭。以兵曹言啓曰。內禁衛將申大儁。身病猝重。時月之內。無望供職。呈狀乞遞。實病旣如此。則宿衛領事之將。不可久曠。今姑改差。何如。傳曰。允。
정조 9년
趙鼎鎭。以義禁府言啓曰。北兵使閔義爀狀啓據。刑曹粘目內。會寧府使金海柱。高嶺僉使黃命耇等。移本府處之事。允下矣。金海柱黃命耇。俱在任所云。依例發遣府書吏。交代後。竝拿來。何如。傳曰。待待命拿囚。
정조 9년
李集斗。以兵曹言啓曰。因劉守命嚴囚草記。照律勘放後。草記事。命下矣。取考律文。則不應爲條有曰。凡不應得爲而爲之。事理重者。杖八十。同律對制上書。詐不以實條有曰。凡奏事。詐不以實者。杖一百徒三年。名例云。二罪俱發。以重者論依此律。劉守命。洪忠道文義縣徒三年定配。而過齋後。決杖一百。押送配所。何如。傳曰。屢行査閱。似無他隱情。嚴加決杖。放送。可也。
정조 9년
禮曹啓目。粘連故忠臣忠穆公李時稷。忠顯公宋時榮。不遷之典。法無可據。有非在下所敢援例。置之。何如。啓。旣有故相文忠公金尙容祠版不祧之例。以朝家尙忠褒節之政。豈或靳持。依疏請施行爲旀。向因此事聞之。故南陽府使忠簡公尹棨。卽故學士集之兄。當丙子之難。守城捐軀。至今稱道。而聞已代盡云。兩臣不祧。旣命許施。朝家處分。宜無異同。亦爲不祧事。分付爲良如敎。
정조 9년
吏曹參判朴祐源疏曰。伏以。三陽泰回。百祿鼎來。社壇親祼。慶占康年。廟宮祗謁。禮展新歲。區區欣忭。曷有其極。仍伏念。臣特聖朝之一幸人耳。前後恩私。內外揚歷。俱非平昔夢寐之所到。而迺者亞銓新命。又何爲而及於臣身耶。噫。臣以人則文質無當。以地則根植俱弱。偏蒙我聖上特達之恩。陶甄如天地。庇保如嬰兒。一第之後。紆靑拕紫。殆無虛日。十年之內。頂玉腰金。至登卿班。生臣者卽臣之父母。而奬拔臣。成就臣者。一毛一髮。皆聖主賜也。欲報之德。河海莫量。欲竭之忠。糜粉猶輕。負山之蚊。一步難轉。塡海之禽。寸誠糜效。每自循省。只增怵惕。爲臣今日之圖。惟在斂避權要。全保身名。以遂我殿下涵育之澤。是爲一分塵刹之報。而又若憑恃寵靈。冒進冥塗。微忱未伸。過災先速。則臣身顚沛。顧何足惜。而在淸朝愼簡之方。寧容如是。今此銓衡重任。人才之黜陟係焉。世道之汚隆判焉。古之名碩。尙此逡巡。臣之蒙陋。何敢承當。向年郞官參佐之暫時兜攬。亦出不已。數三行政。瘡疣畢露。至今追惟。悔懼交積。矧玆亞銓之職。責任尤別。注擬之望。非止緊任。進退之權。無異長席。雖使有德望。有藻識者居之。猶懼不堪。豈可以如臣至庸至愚之人。苟然充數。不少留難也哉。玆不得不猥陳裏悃。仰干崇嚴。伏乞聖慈。特推體下之恩。曲察由中之懇。亟命遞改臣新除職名。回授可堪之人。俾公器重而私分安焉。答曰。省疏具悉。卿其勿辭行公。
정조 9년
乙巳正月初八日辰時。上御重熙堂。禮房承旨入侍時。行左承旨徐有防。假注書朴蓍壽。記事官李崑秀尹行任。以次進伏訖。上曰。昨以耆社堂上趙暾。使之再明來待矣。明日適値殿座。退以再明來待之意。分付耆社。命書傳敎曰。春到記。明日爲之。處所。春塘臺爲之。又命書敎傳敎曰。吏曹參判批下。牌招察任。命退。承史以次退出。
정조 9년
乙巳正月初八日申時。上御重熙堂。坐直承旨入侍時。左副承旨李祖承。假注書朴蓍壽。記注官金鳳顯。記事官李崑秀。以次進伏訖。上命到記修整以入。雲寶劍望筒。使之催促入之。賤臣承命出。持入。祖承讀奏吏曹參判朴祐源牌不進傳旨。上命書傳敎曰。更爲牌招察任。命退。承史以次退出。
정조 9년
行都承旨洪秀輔坐。行左承旨徐有防坐。右承旨趙鼎鎭坐。左副承旨李祖承坐。右副承旨李集斗坐直。同副承旨李兢淵坐直。注書朴能源仕一員未差。假注書朴蓍壽仕直。事變假注書李德鉉仕。
정조 9년
奉謨堂展拜罷後。奎章閣政院玉堂藥房口傳問安。答曰。知道。還內後。奎章閣政院玉堂藥房口傳問安。答曰。知道。
정조 9년
李集斗啓曰。合辭方張之時。兩司無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 9년
李兢淵啓曰。吏曹判書李命植。參判朴祐源。參議黃昇源牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招開政。何如。傳曰。允。參議只推。一體牌招。
정조 9년
李兢淵啓曰。吏曹判曹李命植。參判朴祐源。參議黃昇源牌不進推考傳旨及罷職傳旨。今方捧入。而開政命下之後。連事違召。不卽擧行。事甚未安。判書參判。所當更請牌招。而係是一日三牌。何以爲之。敢稟。傳曰。參議只推。與判書參判。更卽牌招。
정조 9년
以大司諫李東馨。正言朴基正尹翊東。掌令林道浩李秀夏。持平李永穆牌不進罷職傳旨。傳于李集斗曰。只推。
정조 9년
李兢淵啓曰。明日次對。兩司當爲進參。除在外疏批未下外。呈告人員。竝待開門牌招。何如。傳曰。允。
정조 9년
李集斗。以兵曹言啓曰。安州陪持池正麟狀啓。不爲親納。替使撥卒事。査實草記批旨內。敎鍊官亦依陪持例。決棍嚴勘。除汰分揀事。命下矣。依傳敎。敎鍊官李愼陪。決棍十五度之意。敢啓。傳曰。知道。
정조 9년
李集斗。以訓鍊都監言啓曰。今正月初九日。春塘臺殿座時。弘化門軍一百名。廣智營軍五十名。各留十日。竝待標信。除出把摠金徽柱。哨官李尙說。李基鼎率領。設布帳外排立。雜人一切嚴禁。而事畢後。還爲入直之意。敢啓。傳曰。知道。
정조 9년
李集斗。以御營廳言啓曰。東郊近處。有虎患云。故定送砲手。使之搜捕矣。漕溪洞近處。捉得小虎一頭。謹此封進。而先殺砲手李大福。再殺砲手鄭得希處。各木二疋式。依例施賞之意。敢啓。傳曰。知道。虎皮。卿處賜給。
정조 9년
李集斗。以御營廳言啓曰。今正月初九日。春塘臺殿座時。依節目。集春營入直軍五十名內。除營直十名。實四十名。領軍千摠李慶麟。把摠安允奭。該入直哨官金鍾翕率領。設布帳外排立。事畢後。還入直所。而竝待標信擧行。還入直間。哨官趙學枋代直之意。敢啓。傳曰。知道。
정조 9년
刑曹粘連啓目。罪人朴永壽等放送。朴根蕃等仍配之意。分付道臣。何如。判付啓。依回啓施行爲旀。豐基安鼎周。元非重罪。固城金有雲。罪關殺獄。情有可恕。許範郭重宅等。風聞有難準信。金海朴根蕃李興守等發配。未及考還。罪犯不至罔赦。竝放送事。分付爲良如敎。
정조 9년
行司直金華鎭疏曰。伏以。三陽泰回。百祿鼎新。社壇親禋。廟宮祗謁。連日勞動。玉體萬安。區區下情。曷勝欣忭。仍伏念。臣於日昨。獲登前席。千萬不自意。過蒙聖念憫恤。天語懇惓。藹然全保之德意。不啻若慈父母之顧復稚子。咫尺承聆。自不覺感泣之盈眶。此生此恩。欲報何極。噫。臣本譾劣倥疎。百無一當。而偏被我聖上陶甄之殊渥。歷揚華膴。躐致崇顯。人猜鬼嫉。理必無幸。而臣之所恃者天也。所知者國耳。凡於同朝所以處臣者。冷煖厚薄。初未嘗一毫介意。而自聞長銓一奏語。滿心駭惑。歷屢日而終莫曉其端倪。噫嘻。此何言也。丙丁以來。亂逆滔天。而懲討不行。義理漸晦。一種不逞之徒。敢生怨國之心。擧懷樂禍之圖。暗地糾結。互相和應。必欲壞亂國是而後已。世道之憂。殆有甚於河北賊之難平。臣於年前。猥叨銓任。妄以爲豚魚之頑。尙能相孚。龍蛇之惡。謂或可化。果有一二收敍之擧。而其奈陷溺旣久。狠毒轉深。可驚可愕之變幾。無所不有。甚至於章疏政注之間。手脚畢露。心跡自判。目今頭勢。非復數年前比。始知干戚之舞。決不可解圍。寸膠之力。卒無以止濁。臣方自訟其疎率愚闇。噬臍莫追。而近觀此重臣入銓以後。注措言議。稍欲自異。臣竊爲重臣喜之。而第伊日。以賤臣事仰對者。其首尾語脈。一何混淪之至此。隄防之不嚴。重臣之所慮。而臣亦慮之。疏通之難遽。重臣之所言。而臣亦言之。臣非喪性者。則爲今日慮患防微之道。豈或後於此重臣哉。惜乎重臣。何不明言臣罪之若此。彼而含糊依違。直爲此苟且彌縫之辭。隱然歸臣於䵝昧之科也。臣雖疲軟。豈不知卽席較辨。事關臣身。恐傷筵體。終不免隱忍含默而退。至今追思。魂夢亦怕。恨不得一掬滄波。以洗臣耳也。若臣之所俯仰慙痛。寧欲無知者。受恩如天。涓埃莫效。迺反以臣之故。仰煩聖慮。徒致貽惱。不忠無狀。罪合萬殞。在臣自靖之計。惟當杜門縮伏。泯然無辨。以圖黥劓之補而已。新舊歲起居之班。跛躄皆起。而情踪臲卼。亦闕常禮。義分都虧。生不如死。玆敢略暴危苦之懇。仰瀆崇嚴之聽。伏乞聖明。重勘臣孤恩負國之罪。以快人心。以安私分焉。答曰。省疏具悉。疏辭過矣。豈必因此深引。卿其勿辭行公。
정조 9년
吏曹判書李命植疏曰。伏以。歲籥載新。天休滋至。壇壝將事。玉體彌康。廟宮行禮。聖孝克伸。凡在臣隣。孰不攢祝。仍伏念。臣情勢之外。重以疾病。實無陳力就列之望。而旣感委寄。且迫事會。他不暇恤。强策行公。早晩顚踣。不但臣之所已料。人之見者。亦或危之。果於都政日詣閤之際。暈眩大作。昏倒幾殊。幸而渥恩所曁。縷命旋甦。復登前席。得了大政。此眞其濟君靈。退還私次。感淚猶逬。累日靜處。加意調息。思以無負我聖上欲生之盛意。而無如。根委旣深。餘症彌苦。涔涔枕席。頓無起色。太社進幣之任。終至付標。日前陪扈之班。未克致身。滿心惶隕。若無所容。惟幸三單旣徹。一遞可期。庶幾得解重擔。粗安微分。不意加由之命。忽下於常格之外。臣誠愕然失圖。莫知所以自措。噫。臣以至難强之情。不敢言私。挨過大政。只欲仰承德意。稍振銓法。以爲萬一自效之道矣。識慮旣短。精力又耗。激揚調娛。已無可稱。尋常排擬。亦且多錯。注措之間。瘡疣迭現。除目之出。疵纇難掩。無一事可以仰副聖志。俯愜物情者。其爲辜隆恩而負重責。只添得一重罪案而已。已不可以更爲蹲仍。益致積誤。而況今病狀。逐日轉加。雖無痛癢苦劇之形。常多昏霧不省之時。醫藥調治。不能如意。起居動作。亦皆須人。以此奄奄之危喘。强入淸禁。必不免汚穢之慮。公格私懇。俱在當遞。且伏見重臣金華鎭疏本。以臣都政時所仰對者。滿紙張皇。詆斥備至。臣看來訝惑。誠莫知其所以也。臣於癸卯朝參以後。不復干涉於朝論。重臣之見枳委折。未得其詳。而大抵前後銓官之不擧擬則久矣。故及當聖敎之提及。臣固據實以對。不過曰本事未及詳知。通擬徐俟公議數句語而已。雖使彼自爲之說。恐無以易此。今乃以駭怕混淪。含糊依違。苟且彌縫等語。容易加之。抑何心也。無論重臣之可枳不可枳。臣若詳知而不能直對。則咎實在臣。苟非然也。重臣之見枳。非今斯今。而今獨於臣之言。而致其疑怒者。又何故也。無或久枳積憾之餘。欲因此以鳴其不平者耶。抑臣之孤弱。易於下手。不難其凌藉而然耶。臣於此。雖不欲費辭多辨。其爲困惱則極矣。由前由後。義難淟涊。伏惟我殿下。父母於臣而覆露之。天地於臣而生成之。今臣孤子之蹤。久處睢盱之場。理必無幸。豈無所愍惻於聖念。而有以全保之乎。文辭拙澁。雖不足以仰格天聽。而所恃者。惟淵衷之曲諒而深軫耳。召牌之下。未免坐違。明日賓對。再明朝參。亦末由蠢動。悶隘悚蹙。生不如死。玆敢不嫌煩猥。仰首鳴號。伏乞特許鞶帶之禠。俾爲公私兩幸之地焉。答曰。省疏具悉。疏辭過矣。不必因是深引。卿其勿辭行公。
정조 9년
乙巳正月初九日辰時。上御奉謨堂。展拜入侍時。行都承旨洪秀輔。行左承旨徐有防。右承旨趙鼎鎭。左副承旨李祖承。右副承旨李集斗。同副承旨李兢淵。記事官朴能源。假注書朴蓍壽。記注官金健修金鳳顯。以次侍立。上具遠遊冠絳紗袍。乘輿出貳極門。由建陽門。上命春坊上下番誰爲乎。使之知入。賤臣出問回奏曰。文學李尙度。說書李敬五云矣。上曰。文學李尙度。當試官落點。使之待令。洪良浩亦當雲劍落點。亦爲來待。賤臣承命出傳。仍詣奉謨堂至降輿所。通禮跪請降輿。上降輿就拜位。原任提學李福源。二提學吳載純。原任直提學徐浩修。二直提學朴祐源。檢校直閣鄭東浚徐龍輔。待敎李崑秀。檢校待敎尹行任。以次就拜位。上行展拜禮訖。班首閣臣福源。卷帳開鑰。曹司閣臣崑秀行任焚香畢。上入殿內奉審後。降復位。通禮跪請乘輿。上乘輿出。仍詣春塘臺。入小次。諸臣口傳問安。答曰。知道。上出次。仍命試官與應講儒生入就位。賤臣承命出傳。殿講試官領議政徐命善。仁陵君李在協。行副司直閔鍾顯。參考官行副司直李度默洪仁浩。文學李尙度。修撰申耆。製述試官左議政洪樂性。工曹判書吳載純。行副司直洪良浩。行副司直徐有隣。對讀官吏曹參議黃昇源。行副司直李時秀。禮曹參議朴天衡。戶曹參議徐有成。及應講儒生。就拜位。行四拜禮訖。命善等進前曰。連日勞動。聖體。若何。上曰。一樣矣。命善曰。明日次對。何以爲之。上曰。依例爲之。命善曰。連日醉接。下情不任憂慮矣。上曰。歲初賓對。何可廢也。樂性曰。臣才本不合於製述命官。而每有此命。實不勝惶愧矣。上曰。無乃過乎。不必然矣。上命書表題。載純有隣書訖。上曰。懸題板頗低。使之高懸也。頒紙之際。頗有紛雜之弊。分付四館所。各別嚴飭。知成均大司成。與試所承旨。偕往檢飭。使之分坐。載純等承命出。上曰。書題。何如。命善曰。誠好矣。而或慮有私作矣。上曰。諸試官。或見之於東人乎。樂性曰。臣則不得見之矣。有隣曰。設或有之。而必不以賀題做得矣。上曰。進與賀。體格雖異。旨意則一也。若有之。則改之無妨也。命善等曰。旣無顯在於東人則置之。合宜矣。上命殿講爲之。仍入小次。命承旨入侍。賤臣與徐有防進前。上曰。注書則出參殿講。兼春秋入來。上出次。命書傳敎曰。未下直守令。當日辭朝。上命試官洪良浩洪仁浩申耆。製述試官爲之。殿講試官洪仁浩。代權爲之。申耆。代徐美修爲之。黃昇源。代金履五爲之。出榻敎上命徐浩修。以雲劍入來。上曰。收券爲幾軸乎。有防曰。今爲三軸餘矣。上曰。親臨試場。儒生之着揮項入來。安有如許紀綱。同成均出去。使之各別嚴飭。上曰。今日當親臨坼榜。呈券儒生。勿使退去。賤臣承命出傳。命書傳敎曰。會寧府使李東曄改差。以無故人差出。不多日內辭朝。又命書傳敎曰。政官牌招開政。上命坼榜。仍命書傳敎曰。春到記殿講純通三次比較居首幼學方在岳。製述三中一居首生員張志冕。竝直赴殿試。之次純通幼學鄭運躋洪宜燮。製述之次三中二生員柳焯。竝直赴會試。講通幼學李昌心李鼎秉。製述三下進士洪樂安。生員趙重鎭。各給一分。其餘講製之次。考例。紙筆墨分等捧傳旨後施賞。上命抄啓文臣親試。初十日爲之。出榻敎上命入場儒生中。人日製入格者入侍。今日到記入格儒生。亦爲入侍。賤臣承命出傳。儒生等。以次進伏。上次第問名訖。仍命人日製入格儒生洪祜淵。使之待令于政院。命儒生等先退。仍還內。諸臣以次退出。
정조 9년
傳于趙鼎鎭曰。大臣備局堂上引見。
정조 9년
李兢淵啓曰。抄啓文臣親試。以初十日爲之事。命下矣。處所。以何處爲之乎。敢稟。傳曰。便殿爲之。
정조 9년
李祖承啓曰。來十二日。專經文臣殿講爲之事。命下矣。處所。以何處爲之乎。敢稟。傳曰。涵仁亭爲之。
정조 9년
趙鼎鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
趙鼎鎭啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
兵曹口傳政事。副司果李長炯。遞付京職事。承傳。月串僉使鄭萬始。
정조 9년
傳于趙鼎鎭曰。下直邊將留待。
정조 9년
洪秀輔啓曰。吏曹判書李命植。參判朴祐源。參議黃昇源牌不進推考傳旨及罷職傳旨。今方捧入。而開政命下之後。如是違牌。事甚未安。判書參判。更卽牌招開政。何如。傳曰。允。參議只推。更卽牌招。
정조 9년
傳于李祖承曰。詞訟劇地。不可等待其上來。刑曹參判李秉模許遞。今日政。以在京無故人差出。
정조 9년
有政。吏批。判書李命植。參判朴祐源。竝牌招不進。參議黃昇源進。右承旨趙鼎鎭進。啓曰。判書李命植。參判朴祐源。竝牌招不進。小臣獨政未安。何以爲之。敢稟。傳曰。只出緊任。以李東稷爲副修撰。沈樂洙爲兼文學。李在協爲判義禁。會寧府使金海柱仍任事。承傳。折衝鄭勖世。今加嘉善加資事。承傳。
정조 9년
兵批。判書李在簡進。參判李得臣。參議權病。參知金履正入直進。同副承旨李兢淵進。以李獻慶爲同知。洪秉聖爲曹司衛將。金㻐爲內禁將。申耆爲文兼。申應周爲南兵使。李濟中爲豐山萬戶。副護軍單李東曄嚴球崔炅李邦新。高嶺僉使黃命耇仍任事。承傳。
정조 9년
傳于李集斗曰。坐直承旨入侍。
정조 9년
以朴蓍壽拿處。代金孝建爲假注書。
정조 9년
以金孝建在外。代李德鉉爲假注書。
정조 9년
以假注書朴蓍壽拿處傳旨。傳于李祖承曰。今番分揀。
정조 9년
以原春監司歲饌啓本。傳于李祖承曰。原州前同知李壽昌妻元氏。年過百歲。依他道例。加給歲饌形止狀聞事。回諭。
정조 9년
李集斗啓曰。明日朝參。兩司當爲進參。除在外疏批未下外。大司憲李文源。待開門牌招。以爲備員進參之地。何如。傳曰。允。
정조 9년
以禁府錄啓。傳于李兢淵曰。時囚未捧供者甚多。知義禁洪良浩。同義禁李得臣鄭宇淳許遞。今日政差出。明日朝參後捧供。待判下。仍令議處。
정조 9년
再政。以鄭啓淳爲大司諫。柳河源宋益中爲掌令。朴長卨爲持平。沈興永李彦祐爲正言。金頤柱爲刑曹參判。尹防爲知義禁。李鎭恒趙時偉爲同義禁。前參判李世奭。今加嘉義加資事。承傳。
정조 9년
徐有防。以弘文館言啓曰。本館下番修撰臣申耆。以訓鍊都監從事官。今日本營價布捧上坐起。晝仕出去之意。敢啓。傳曰。知道。
정조 9년
李祖承。以弘文館言啓曰。新除授副修撰李東稷。卽爲牌招察任。何如。傳曰。允。
정조 9년
以副修撰李東稷牌不進罷職傳旨。傳于李祖承曰。只推。
정조 9년
徐有防。以弘文館言啓曰。新除授副修撰韓光近。卽爲牌招察任。何如。傳曰。允。
정조 9년
以副修撰韓光近牌不進罷職傳旨。傳于李集斗曰。只推。
정조 9년
趙鼎鎭。以備邊司言啓曰。歲初次對備堂。事當一齊進參。而懸病至於七員之多。揆以事體。殊甚未安。懸病人員。一竝牌招。使之進參。何如。傳曰。允。
정조 9년
趙鼎鎭。以兵曹言啓曰。今正月十一日。武臣賓廳武經講書日次。而朝參相値。不得爲之之意。敢啓。傳曰。知道。
정조 9년
徐有防。以吏批言啓曰。侍從臣父年七十人。每於歲首抄啓加資事。載在法典矣。侍從臣父年七十人。別單書入之意。敢啓。傳曰。知道。
정조 9년
李兢淵。以內醫院官員。以都提調意啓曰。進上供上鍼子及諸醫所用鍼子。例有三年一次造成之規。而今年乃是當次之年。依例精造進上供上後。分給諸醫。何如。傳曰。允。
정조 9년
李集斗。以司僕寺內乘。以一二提調意啓曰。內乘申應周。今日政。移拜外任矣。其代。令該曹口傳差出。以爲推移入直之地。何如。傳曰。允。
정조 9년
兵曹口傳政事。以朴基豐爲內乘。
정조 9년
李集斗。以刑曹言啓曰。昨年十二月將鬼薦取才時。濟州居出身兪德純。使谷山居閑良金龍甲代射現捉。自兵曹移送本曹。故嚴査其委折。則德純行賂於訓鍊院勤仕奉事池泰成。募得龍甲。恣意弄奸。借射代射之罪。俱已遲晩。金龍甲。令兵曹充定水軍。兪德純乃是出身。移義禁府。依律處之。至於池泰成。身爲訓鍊奉事。受賭於遐方愚駭之徒。居間指揮。莫重取才。肆然幻弄之狀。萬萬痛駭。而及其事發。逃避不現。歷屢日。始爲捉來。與德純龍甲等。一處對質。則泰成之主謀作奸。綻露無餘。而一直抵賴。終不吐實。究厥情狀。尤極巧惡。其在懲奸習杜後弊之道。不可尋常處之。事當嚴杖窮覈。而旣是出身。臣曹無以施杖。移義禁府。嚴問得情。照法重勘。何如。傳曰。允。慫慂遠方武士。至於干科。無非渠輩紹介之罪。未發覺之許多罪犯。雖不窮査。此事綻露無餘也。渠饑蝨之類。何必移義禁府。訓鍊奉事池泰成。移送龍虎營。令兵判限直招。嚴棍取招後充軍。所謂濟州出身兪德純。雖極無狀。絶域之人。宜有一分參量。亦不必移義禁府。直自本曹照律。島中地方充軍。可也。
정조 9년
乙巳正月初十日巳時。上御誠正閣。抄啓文臣科次入侍時。大提學吳載純。行都承旨洪秀輔。行左承旨徐有防。檢校直閣徐龍輔。同副承旨李兢淵。假注書朴蓍壽。記注官金健修金鳳顯。以次進伏訖。上命抄啓文臣入侍。賤臣承命出。與諸文臣偕入進伏。上曰。前此抄啓科次時。每令諸文臣登筵。參覩考券之事。故今亦召之矣。仍命諸試官進前。科次坼榜後。命試官及諸文臣先退。兢淵曰。殿座時。上下注書。俱爲出去。屢度催促。終不入來。事極駭然。不可無飭。一竝從重推考。何如。上曰。下注書拿處。可也。出擧條仍命留待邊將入侍。賤臣承命出。與月串僉使鄭萬始偕入進伏。上命誦六事。萬始誦奏訖。仍命退。諸臣以次退出。
정조 9년
乙巳正月初十日申時。上御重熙堂。坐直承旨入侍時。左副承旨李祖承。稟事閣臣徐龍輔。假注書朴蓍壽。記事官李崑秀尹行任。以次進伏訖。上命書傳敎曰。朝參在明。三司不可不備員。政官牌招開政。以在京無故人差出。待下批牌招察任。命退。諸臣以次退出。
정조 9년
行都承旨洪秀輔坐直。行左承旨徐有防坐。行右承旨朴祐源坐。左副承旨安聖彬坐直。右副承旨李義行坐。同副承旨朴天衡坐。注書朴能源仕直一員未差。假注書李德鉉仕。事變假注書李宗烈仕。
정조 9년
洪秀輔啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
洪秀輔啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于洪秀輔曰。侍衛軍兵毛具。
정조 9년
以大司諫鄭啓淳牌不進罷職傳旨。傳于徐有防曰。只推。更爲牌招。
정조 9년
徐有防。以弘文館言啓曰。副修撰韓光近李東稷。旣有只推之命。竝卽牌招察任。何如。傳曰。允。
정조 9년
傳于洪秀輔曰。在外臺諫許遞。前望單子入之。
정조 9년
臺諫前望單子入之。大司憲洪檢。執義李碩九。掌令鄭濡。持平申耆李萬應。司諫韓光近。正言韓商新李祖源落點。
정조 9년
承旨前望單子入之。朴祐源安聖彬李義行朴天衡落點。
정조 9년
徐有防啓曰。嚴鼓上懸。自是朝儀。況有年前飭敎。而今日朝參時。不爲上懸。置諸階上。所見極爲駭然。當該官員及下隷。竝令該曹科治。何如。傳曰。允。非禁漏官員之罪。當該兼敎授。査出科治。此事大關朝儀。當該公事提調遞差。
정조 9년
傳于洪秀輔曰。右承旨入侍。
정조 9년
以副修撰李東稷牌不進罷職傳旨。傳于徐有防曰。只推。
정조 9년
以司諫韓光近。獻納宋銓牌不進罷職傳旨。傳于安聖彬曰。只推。
정조 9년
以正言李祖源牌不進罷職傳旨。傳于安聖彬曰。只推。
정조 9년
徐有防啓曰。試官黃昇源。時無職名。令該曹口傳付軍職。何如。傳曰。允。
정조 9년
兵曹口傳政事。副司直單黃昇源。
정조 9년
兵曹口傳政事。副司果單金熙朝鄭東觀。
정조 9년
李德鉉陞付。代以金錫權爲事變假注書。
정조 9년
金錫權在外。代以李宗烈爲事變假注書。
정조 9년
徐有防。以弘文館言啓曰。本館下番。姑降入直。事甚未安。副修撰李東稷。旣有只推之命。卽爲牌招入直。今日政。新除授玉堂。待下批。一體牌招察任。何如。傳曰。允。
정조 9년
有政。吏批。判書李命植牌不進。參判未差。參議趙鼎鎭。同副承旨朴天衡進。啓曰。判書李命植牌招不進。參判未差。小臣獨政未安。何以爲之。敢稟。傳曰。只出緊任。以姜忱爲副校理。趙濟魯爲副修撰。權之彦爲左通禮。尹㬦爲司僕正。兼春秋單金鳳顯韓珩一。以曺遠振爲禮曹參議。
정조 9년
兵批。判書李在簡。參判李得臣。參議權病。參知金履正入直進。左副承旨安聖彬進。同知單鄭勖世。副護軍單李明運。副司直單趙時偉。
정조 9년
以副修撰李東稷再牌不進罷職傳旨。傳于朴祐源曰。只推。
정조 9년
以副校理姜忱。副修撰趙濟魯牌不進罷職傳旨。傳于徐有防曰。只推。
정조 9년
以原春監司。過時未婚葬之類顧助事啓本。傳于安聖彬曰。此狀啓還下送。依他道例。令廟堂査實以聞。
정조 9년
以平安監司。過時未婚葬之類顧助事狀啓。傳于安聖彬曰。本道擧行。比諸道。雖似稍勝。未報來邑。猶若是夥然。此狀啓。亦爲還下送。仍令廟堂。一體査問。
정조 9년
以全羅監司歲饌狀啓。傳于安聖彬曰。前參判鄭枋。年近八十。宜有優老之擧。向來見之。筋力不衰。無異出入胄筵時。加給歲饌。待春和上來事。下諭本道監司處。前承旨奇彦鼎夫妻。年皆過七十。亦爲加給歲饌事。一體下諭。
정조 9년
朴天衡。以都摠府言啓曰。今日入直內三廳武兼禁軍及軍兵等。當爲中日習射。而朝參相値。不得爲之之意。敢啓。傳曰。知道。
정조 9년
洪秀輔。以義禁府言啓曰。罪人李魯春。負犯深重。非比尋常。則移置馬房。不但大乖獄體。亦不無防守疎虞之慮。不可以前已擧行。仍以置之。罪人李魯春。依前還囚南間。何如。傳曰。如一律罪囚之或殺越人命。或僞造印信者。當寒滯獄。慮其瘦死。貧者。令該廳給糧米。病者。令該曹給空石。大抵李魯春。心術也擧措也。反復閃忽。誠有不忍正視者。當初不嚴囚之命。蓋欲早折其亂萌。使一世不至於漸染滋大。此政生道殺人之意也。然止此足矣。惟渠情跡之彰著。且無關於問與不問。因一臺廳之故紙。竟至致斃獄中。則此殊非予本意。至於移囚馬房之擧。遠有泰績之已例。近有煥億之已事。鞫囚猶然。況時囚乎。非以魯春爲無罪而然耳。卿等何不領會乎。及今收殺之方。惟在捧供決配。否則又在於臺啓之從施。俾臺言一伸。而臺啓所請。卽設鞫也。予意前後筵中。悉已諭之。設鞫則竊以爲過矣。此而設鞫。夏賊之本事。反有輕焉。罪浮於魯春者。萬一換面而出。則在其時。將請何許律名乎。予之較量酌處。實有煞費思慮。卿等知悉。亦以此批答。令兩司知悉。
정조 9년
行都承旨洪秀輔。左副承旨安聖彬啓曰。卽伏見義禁府草記批旨下者。罪人李魯春。還囚南間事。不惟不賜允從。至以渠之情跡。不關於問與不問爲敎。又以及今收殺之方。惟在於捧供決配。而設鞫則過矣爲敎。臣等奉讀未半。竊不勝愕眙驚嘆之至。噫嘻。魯春之窮凶心術。絶悖語意。閃忽叵測。脈絡相通。決非渠一人之所獨爲者。則惟當卽地嚴訊。鉤覈情狀。明正典刑。快洩輿憤。卽是不可少緩者。而初囚南間。久稽設鞫之擧。旋移馬房。反歸從輕之典。此何事也。此何事也。馬房移囚。雖尋常罪囚。亦未得容易入處。則況如魯春之所負犯。豈可暫時移置乎。今此金吾草記之據理仰請。實出共公之憤。則竊冀卽地允從。亟寢前命。而一例靳許。不爲開納。如是而其何能折奸萌而戢凶圖乎。其在刑政。所損非細。臣等忝居出納之地。有不敢循例奉承。玆效繳還之義。伏乞亟允金吾之請。卽賜處分焉。惶恐敢啓。傳曰。卿年紀不少。何爲此梗生之論。俄下草記批旨。予則曰事理當如是云耳。後勿煩請。速卽頒布。
정조 9년
朴天衡。以兵曹言啓曰。刑曹草記。昨年十二月將鬼薦取才時。濟州居出身兪德純。借射。受賂作奸。訓鍊奉事池泰成。移義禁府處之事。批旨內允。慫慂遠方武士。至於干科。無非渠輩紹介之罪。未發覺之許多罪犯。雖不窮査。此事綻露無餘。如渠饑蝨之類。何必移義禁府。訓鍊奉事池泰成。移送龍虎營。令兵判限直招。嚴棍取服後。充軍事。命下矣。依下敎。訓鍊奉事池泰成捉致。嚴棍十五度。受賂作奸。今已遲晩。罪人池泰成。咸鏡道慶興府造山浦充軍。定驛子押付之意。敢啓。傳曰。知道。
정조 9년
朴天衡。以兵曹言啓曰。因刑曹草記。昨年十二月將鬼薦取才時。谷山居閑良金龍甲。以代射罪。令兵曹充定水軍事。允下矣。代射罪人金龍甲。慶尙道機張縣充定水軍。定驛子押付之意。敢啓。傳曰。知道。
정조 9년
朴天衡。以訓鍊都監言啓曰。本局牙兵待年軍林德信。昨日自外南山。追其虎跡。至讀書堂峴。以單身捉得中虎來納。依例封進。而城外十里內。有此捉虎。極爲嘉尙。卽陞元軍。賞格三升一疋。木綿二疋。布子一疋。依定式施賞之意。敢啓。傳曰。知道。加給木布一疋。虎皮。卿處賜給。
정조 9년
安聖彬。以訓鍊都監言啓曰。依草記批旨。捉虎待年軍林德信處。木綿一疋。布子一疋。元賞外加給之意。敢啓。傳曰。知道。
정조 9년
安聖彬。以訓鍊都監言啓曰。本局哨官李商采。身病甚重。勢難察任。改差。何如。傳曰。允。
정조 9년
義禁府啓目粘連。本府所管定配罪人未放秩乙良。竝依啓聞施行爲白乎旀。他餘罪人等。令刑曹稟處。何如。判付啓。依回啓施行爲旀。永興具純放爲良如敎。
정조 9년
義禁府啓目。廟司令權應範原情云云。傳旨內辭緣。泛稱遲晩。所當刑推得情是白乎矣。旣有待判下議處之命。判下後議處。何如。判付啓。依允。
정조 9년
義禁府啓目。向前朴綏源原情云云。問目內辭緣。泛稱遲晩。所當刑推得情是白乎矣。旣有捧供後議處之命。判下後議處。何如。判付啓。依允。
정조 9년
義禁府啓目。前牧使李廷恢原情云云。傳旨內辭緣。泛稱遲晩。所當刑推得情是白乎矣。旣有捧供。待判下議處之命。判下後議處。何如。判付啓。依允。
정조 9년
義禁府啓目。英陵典祀官學諭金德老。寧陵典祀官學諭玄杞等。原情云云。傳旨內辭緣。泛稱遲晩。所當刑推得情是白乎矣。旣有捧供。待判下議處之命。判下後議處。何如。判付啓。依允。
정조 9년
義禁府啓目。英陵獻官南陽府使李翼純。寧陵獻官呂州牧使李重馥等。原情云云。傳旨內辭緣。泛稱遲晩。所當請刑是白乎矣。曾經侍從及都摠經歷。勿爲請刑。旣有先朝受敎。且有捧供。待判下議處之命。判下後。竝只議處。何如。判付啓。依允。
정조 9년
義禁府啓目。前副摠管金相玉元厚鎭等。原情云云。傳旨內辭緣。泛稱遲晩。所當請刑是白乎矣。曾經閫帥。勿爲請刑。旣有先朝受敎。且有捧供。待判下議處之命。判下後。竝只議處。何如。判付啓。依允。
정조 9년
副司直宋載經疏曰。伏以。三陽回泰。百祿滋降。旣行祈年之禮。更伸展謁之誠。聖孝益光。玉體冞康。臣民慶頌。中外惟均。仍伏念。臣罪。臣自知之。偏蒙罔極之恩。驟叨匪據之職。涓埃莫酬。咎釁徒積。人非鬼責。理所必至。早晩顚躓。臣固熟料。乃者人言。前後迭發。而指摘論列。辭意極嚴。論厥負犯。竄戮猶輕。而畢竟勘斷。止於請削。其亦太晩。而亦可謂過恕矣。臣方滿心慙慄。靡所容措。何敢有一毫尤人之意。而第所自悼則有之。嗚呼。躬際明時。受知聖主。卽人生之至願。臣子之大榮。而獨臣之窮命薄相。遭値囏會。曾不能少效一日之責。仰答殊遇。顧乃自速大戾。厚招人言。終不敢以滓穢之身。復汚周行。玆控瀝肝之籲。冀遂乞骸之願。仍尋鄕路。行期在卽。重入脩門。此生已矣。回望象魏。但有淸淚之被面而已。蓋臣之從前冒應者。亶出於感激洪造。圖報萬一。不計鹵劣。生死向前之意。前後筵席。亦嘗略陳微衷。而情溢辭拙。不能畢暴。今當便訣之時。其何敢不罄餘懷。以冀聖明之垂察也。嗚呼。國運不幸。逆變相踵。自乙丙來。劇賊大憝。皆出於故家世族。而至於夏賊。以恒簡獜謙之死友血黨。漏網餘醜。怨毒滋長。其所射天之凶變。尤是開闢以後所未有所未聞。天理民彝。斁絶無餘。尙忍言哉。尙忍言哉。臣於伊時。適參邇列。目擊凶變。骨顫膽裂。中夜捫壁。目不交睫者。殆四五日矣。猶且依舊食息。靦然抗顔於殿下之廷。每自循省。死有餘罪。然而旣不能碎首剚腹。以循臣死之義。則惟有益嚴隄防。益明義理。使好惡克正。而民志自定。倫綱丕敍。而奸孽永戢。凡今廷臣。皆宜將此彝憲。貼在額上。精辨謹守。無敢或失。而至若義理隄防之外。則亦須務積誠心。弘揚德意。兩無睽阻之情。一遵恢蕩之道。以贊我殿下昭明中正之化。則人心和協。世道寧靖。祈永之本。亦在於斯。臣愚死罪。嘗以爲今之急務。莫先於此。而竊觀當世之所以施措者。率與臣之迷見相戾。一家有犯。氏族幾乎皆廢。一身見枳。姻戚亦至竝累。夫國之刑章。惟情法而已。法所當坐。則自有應律。固無可論。而情有可疑。則鉤覈得實。誅殛之。竄放之。無所不可。奚但政望之停拔而已哉。今也則不然。法律之所不當坐。而終致廢錮。情跡之所未嘗著。而仍置䵝䵢。甚至於銓擬之無心見漏。恩點之偶然或靳。轉相疑懼。莫敢復擧。是豈有主張者而然哉。蓋分數界限。初無所斟量裁定。而劻勷顧瞻。蹈襲成風。遂致眞贗紛糅。輕重混傡。非但傍觀者。怳惚疑怪。莫測其由。當之者。竟亦不省其何所坐也。惟此痼弊。轉輾膠結。世道之危臲。人心之渙散。日以益甚。而伈焉泄焉。仍成一副當規模。不體殿下鎭安之苦心。諄複之明敎。則良亦可慨也已。臣之至庸極陋。本不足備聖朝之任使。而且戇拙之性。輒與世違。所以十年跧伏。甘自沒齒者。蓋自知之明而量時之熟也。復豈有一分當世之意。而濫被不世之恩私。猥玷銓地。不暇念量而後入之義。冒昧承當。則無他技能。可以對揚。而只是不干於隄防。不係於義理。如上所陳者。次次疏通。稍稍收拾。實是目前用人之道。鎭安之要。故懋欲甄別淑慝。振拔淹滯。上承聖明廣蕩之德。下致朝廷和平之象。則積鬱稍豁而群心漸允。群心漸允而義理愈章。義理愈章而隄防益固。此乃自然不易之理。而臣之竊不自揆。直情徑行。衆人之所忌。而曾不自沮。一世之所諱。而曾不少憚者。實亦自信其不背於道。而若其義理之不可不明。隄防之不可不嚴者。則臣之一念兢惕。惟恐其或至於踰濫而湮晦。故注措之際。精白難愼。不敢放過。惟揆諸情法。而了無可累者。或言事見斥而久未收錄者。或初無疵纇而公然坎壞者。次第甄敍。前後六七政。僅通十一人。政紙俱在。可按而知也。然而或謂之遽而無漸。或謂之濫而太多。衆口一辭。詈謗溢世。夫所謂疏通。惟論其可否之如何耳。可以通則通之。不可通則已矣。有何無漸有漸之可言。而多寡之較計乎。此等義理。臣誠莫曉也。身忝銓衡。目見痼弊。而怵畏依違。不敢自劃其素心。則是大負我殿下委任之意。臣之所懼則實在於此。何敢有私好偏係之心。參錯於其間也哉。噫。朝象潰裂。憂虞多端。臣之斷斷赤心。亶在於無相牴觸。保合大和。同心勠力。共奬王室。每於朝行之間。亦嘗以此交相勉勵。而人心不齊。世路難平。近日以來。事乃大謬。鬧端層生。爻象益噩。致煩聖衷之憂惱。前席責敎。至爲嚴截。惶駴震懍。寧欲無生。臣旣忝在銓任。不能斡旋調停。而外面形跡。無以自解。莫非臣孤負無狀之致。一則臣罪。二則臣罪。噫。區區一心。妄欲彌綸於睢盱之場。而人微誠淺。事與心違。莫可收拾。雖隱憂永歎。而終亦末如之何矣。今之詆臣者。不諒臣心。謂臣爲政。任情取捨。不待僉議也。旣非新通。又非重通。苟知其無故而久枳。自當區別而收擬。是正臣之職分。何待備堂郞詢僉議而後可耶。臣之所嘗檢擧者。初未有罪關名義。宜合廢斥者。亦何必歷訪衆見。有若稟正而爲之者哉。臣之政注。無一善狀。勤攻之言。臣固服罪。而至於臺評所云云。則卽其實狀。不過如此。何嘗力咈公議。肆行獨見。自陷於無忌憚之科。而只緣臣。地寒而勢孤。跡畸而望輕。數月以來。擧世之羹沸川豗。噂沓不已者。蓋不勝其危悸。而始有大僚之筵斥。繼致衆斥之轉峻。輿論之不貸。從以可見。雖以臣頑鈍無知。其何敢晏然遲徊於輦轂之下。不思所以避遠駭機之圖也哉。臣不肖。亦嘗聞君子之敎矣。今若盡捐素守。苟然偸合。則是臣平日所深恥。不忍以垂死之年。甘爲此態也。若復徒恃寵靈。因仍淹留。則畢竟湛滅之禍。將不止今日所遭之比者。如執左契矣。然苟使臣不去。而如有一半分裨益於國事。則臣身之爲薤爲粉。豈敢顧恤。而毫無所補。反增世道無窮之害。適足以傷殿下特簡之懿。乖愚臣自全之道而已。百爾揣量。莫如退伏丘壑。息影滅跡。得以餘齡。歌誦聖澤。則終始生成之恩直。與天地無極。伏乞天地父母。哀而憐之。亟鐫臣名於朝籍。以快人心。仍治臣擅行之罪。以肅朝綱焉。臣情窮勢迫。言不知裁云云。答曰。省疏具悉。鎭安隄防。難得其中。政注若一出於公。公議可以副。卿其勿辭行公。
정조 9년
獻納宋銓疏曰。伏以。臣昨於詣臺之路。始得聞罪人李魯春日前因特敎。移囚馬房云。外狴淺露。雖尋常罪囚。尙不許其入處。而況魯春負犯。何如。關係。何如。而出自南間。移置馬房。其所防禁。反不若輕囚之爲。獄體不嚴。前所未聞。噫嘻。夏賊之出力營護。首先汲引者。卽尹得孚也。魯春之翻身換面。極口伸救者。亦尹得孚也。其聲氣之流通。情迹之呈露。繩連串貫。灼乎難掩。設鞫鉤覈之擧。夫豈容一日少緩也哉。當初就掌之時。旣不具格。任其家食。此已疎虞之莫甚。而臺啓旣發之後。卽是待訊之鞫囚也。事面嚴祕。比初尤異。則謹厥防守。禁其交通。使不得有意外疎漏之患。此乃金吾之責也。成命之下。宜卽爭執。而何無一言之覆難。遽爾循例而奉承也。臣謂該府諸堂。從重勘處。魯春具格還囚。亟允臺請。嚴鞫得情焉。臣於伊日侍臣之班。聾聵所致。未卽聞知。數日之後。始乃陳列。稽緩不及。罪無所逃。且伏念。臣猝患重感。實難自力。而連日違傲。有乖義分。昨不得不强疾趨承矣。暫時臺次。重觸風寒。夜來諸症。一倍添劇。頭疼而不能擡擧。體粟而長時寒縮。加以癖積。乘時肆動。腰腹牽痛。呼吸喘促。以此病勢。時日之內。起動無路。伏乞聖慈。俯垂矜諒。亟賜鐫遞。以便調治。得壽生路。不勝幸甚。答曰。省疏具悉。金吾堂上事。不允。爾其勿辭察職。
정조 9년
掌令柳河源疏曰。伏以。天祐宗祊。茀祿川至。王世子邸下。克岐克嶷。冊禮順成。亦已經歲。又當三陽開泰。百祥洊臻。八域含生。莫不歡欣蹈舞。況乎如臣之備在輿衛之列者。區區慶忭之忱。曷有其極。仍伏念。臣之空疎庸騃。本不合於言議之班。只以家貧親老。霑祿獲養之意。曾已質言于天地父母之前。而竊蒙聖明之俯燭。置之于閑地漫局。俾伸私願。迺者柏府除旨。忽下於夢想之外。新正會朝。又値在卽。揆臣情禮。固當竭蹶趨承。不待召牌之儼臨。而第臣病母。宿抱貞疾。痰眩爲祟。恒少寧日。臣自日昨太廟享罷。歸見臣母。則節換之際。本症越劇。少寒則戰。少飮則塞。急灌溫湯。乍蘇旋劇。臣終鮮兄弟。獨自扶將。實無片刻離捨之勢。故玆違召命。涕泣陳籲。伏乞特削臣職。以正違傲之罪。以便救護之私。千萬幸甚。臣以母病。方寸交煎。固不遑尾附陳談。而第懲亂討賊。卽是天經地緯。而一日之所不可泯者也。秉彝之性。人所同得。誠不可以已悉於前後章疏。視之若故紙也。明矣。噫。丙丁以後之窮凶極逆。凡爲今日臣子者。其孰不腐心痛骨。啖臠寢皮。而奈之何。歲月稍久。上下玩愒。鄭妻之出置近畿。龜賊之量移陸地。皆是失刑之大者。故群醜餘孽。窺間竊發。無歲無之。以至於窮天地亘古今所無之夏賊而極矣。凡有血氣之倫。孰不疾聲沬血。恨不及嚼嚙其肉。糜碎其骨。而臣竊觀變生以後。迄累箇月。環庭搢紳。卒無守閤力爭。齊聲疾討之擧。及承月前聖敎。始乃得伸當施之王章。而應坐賊種。尙不盡依适例準請。臣竊痛之。臣竊惜之。臣謂夏賊子女及姪當坐者。固不可待年降等。視同常賊。亟令王府。竝依适例施行。斷不可已也。李魯春尹得孚之背馳翻身。交起迭逞。外假言辭之是非。而內實漫漶於義理。爲世道害。莫此爲甚。明義一部。殆將無地而可讀。寧不憤惋。寧不痛駭。臣謂亟從兩司之請。以爲扶義理靖人心之方焉。答曰。省疏具悉。所陳。已諭於諸批。爾其勿辭。救護母病。
정조 9년
行都承旨洪秀輔坐。左承旨安聖彬坐直。右承旨李義行坐直。左副承旨徐龍輔坐。右副承旨朴天衡坐。同副承旨未差。注書朴能源仕一員未差。假注書李德鉉仕直。事變假注書李宗烈仕。
정조 9년
安聖彬啓曰。合辭方張之時。諫院無詣臺之員。事甚未安。除在外外。大司諫鄭啓淳。卽爲牌招。何如。傳曰。允。
정조 9년
傳于徐龍輔曰。侍衛軍兵毛具。
정조 9년
傳于安聖彬曰。課講入侍。
정조 9년
承旨前望單子入之。徐龍輔落點。
정조 9년
承旨前望單子入之。林濟遠落點。
정조 9년
兵曹口傳政事。副司直單。徐有防朴祐源。
정조 9년
以專經文臣殿講不通人。兵曹正郞吳翼煥。監察韓永運。副司果任希遠。典籍姜彙鈺。學諭崔雲翰。西學訓導李聖輪。前假注書朴蓍壽等。禁推傳旨。傳于徐龍輔曰。分揀。
정조 9년
以吏曹參議趙鼎牌不進罷職傳旨。傳于李義行曰。只推。
정조 9년
李義行啓曰。吏曹判書李命植。特敎申飭之下。謂有情病。懸牌闕外。終不膺命。事體所在。誠極未安。推考警責。何如。傳曰。懸牌。有何所執。而如是處義。銓衡重任。決無輕遞之理。與參議。更卽牌招。申飭行公。
정조 9년
李義行啓曰。吏曹判書李命植。參議趙鼎鎭。再牌不進。推考傳旨及罷職傳旨。今方捧入。而開政命下之後。連事違召。不卽擧行。事體所在。誠極未安。判書。所當更請牌招。而係是一日三牌。何以爲之。敢稟。傳曰。俄下傳敎。不啻諄複。則判堂之如是違召。無意膺命。此何道理。此何事體。若此則政曹將無行公之人乎。近日朝象避事。雖曰成俗。爲銓長者。亦欲乃爾乎。每夜以政官酬應。予亦不已勞乎。飭敎之下。政院之不爲催促。極爲駭然。大非惟允之意。此啓辭勿施。牌去來催促。參議傳旨。亦以休紙還下。牌去來。一體催促。夜深前。使之開政。
정조 9년
有政。吏批。判書李命植進。參判未差。參議趙鼎鎭進。左承旨安聖彬進。以李敬養爲吏曹參判。朴師崙爲大司諫。李身晦爲司諫。李思祚爲獻納。李尙載爲正言。鄭昌聖爲判尹。鄭尙淳爲觀象監提調。徐有隣爲惠民提調。惠陵別檢李亨達。永祐園別檢宋祥濬。相換。
정조 9년
兵批。判書李在簡進。參判李得臣病。參議權病。參知金履正入直進。右承旨李義行進。副護軍李身晦金夢華宋益中單付。副司直李秉模李文源李集斗林濟遠黃昇源朴長卨單付。副司果沈興永李彦祜金珍恪單付。平安兵使單李漢泰。
정조 9년
備邊司薦望。李漢泰爲平安兵使。
정조 9년
以京畿監司老人歲饌題給事啓本。傳曰。廣州前同知崔六加樂。安城前同知文徵。永平同知朴鑽妻安氏。楊州前同知洪晩成。加給歲饌事。傳于李義行曰。回諭。
정조 9년
全羅監司狀啓。婚葬顧助搜問之際。多致疎漏。致勤嚴敎。惶恐待罪事。傳于徐龍輔曰。勿待罪事。回諭。
정조 9년
以副校理姜忱。副修撰趙濟魯李東稷牌不進罷職傳旨。傳于李義行曰。只推。
정조 9년
洪秀輔。以弘文館言啓曰。本館下番。姑降入直。事甚未安。副校理姜忱。副修撰趙濟魯李東稷。旣有只推之命。副修撰趙濟魯李東稷。竝卽牌招。推移入直。副校理姜忱。一體牌招。何如。傳曰。允。
정조 9년
李義行。以兵曹言啓曰。景福宮衛將朴尙杓。身病猝重。時月之內。無望供職。呈狀乞遞。實病旣如此。則輪番之任。不可久曠。今姑改差。何如。傳曰。允。
정조 9년
徐龍輔。以吏曹言啓曰。頃日禮賓參奉尹光錫之錫字。誤以碩字。書入受點。臣等有不察之失。不勝惶恐。而原單子中。以錫字改付標以入之意。敢啓。傳曰。知道。
정조 9년
李義行。以義禁府言啓曰。咸鏡道永興府定配罪人具純放送事。承傳啓下矣。具純。卽爲放送事。分付該道道臣之意。敢啓。傳曰。知道。
정조 9년
掌令鄭濡啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。具格式。還囚南間。設鞫嚴問。期於得情。請尹得孚嚴鞫得情。答曰。不允。新除授執義李碩九。時在慶尙道星州地。持平李萬應。時在洪忠道忠州地。司諫院正言韓商新。時在京畿驪州地。請竝斯速乘馹上來事。下諭。答曰。依啓。大司憲洪檢。以臣之庸愚譾劣。本不合於淸朝耳目之任。而適當歲初大朝會。伏承都憲特除之命於參班之時。繼以有解由勿拘。先入侍。後謝恩之敎。故逃遁不得。章遑登筵。逖違之餘。願遂覲光。而緣臣疎率。合辭所懷。遽發於僚臺新啓之前。揆以格例。所失爲大。滿心惶恧。靡所容措。何可一刻仍冒於臺次乎。引嫌而退。雖違格例。只緣生疎。不可以此輕遞言官。請大司憲洪檢出仕。答曰。依啓。
정조 9년
校理洪文泳。副校理成種仁等箚曰。伏以。卽伏見金吾草記批旨。罪人李魯春還囚南間之請。不惟不賜允從。至以設鞫過矣爲敎。繼伏見喉司繳還批旨。又以事理當如是爲敎。臣等竊不勝驚歎訝惑之至。噫。魯春之罪犯。果何如也。前後化身。敢護劇賊之黨與。祖述話頭。必欲國邊之網打。其情跡之閃忽。旨意之憯毒。不可不嚴鞫窮覈。而且非渠一人獨辦。則鉤得根因。打破窩窟。專在於一番盤問。夫如是則臣等設鞫之論。初非過中之言。而殿下何爲而有此一過字之敎乎。臣等訊囚之請。亦非有違事理。而殿下又何爲而有此當如是之批乎。至於馬房。雖以尋常時囚。尙不得入處。況如此囚之負犯。而豈容移囚。漸就從輕之律。曲副占便之圖乎。自馬房而囚之南間。尙或可矣。自南間而移之馬房。未之聞也。臣等誠不料以殿下炳幾之明。乃有此過當之辭敎也。金吾之請。實循公憤。臺閣之啓。允愜輿論。伏乞更加三思。李魯春還囚南間。仍卽設鞫。期於得情。以施當律焉。取進止。答曰。省箚具悉。所請。不允。
정조 9년
乙巳正月十二日辰時。上御涵仁亭。專經文臣殿講入侍時。行都承旨洪秀輔。行左承旨徐有防。行右承旨朴祐源。左副承旨安聖彬。右副承旨李義行。同副承旨朴天衡。記事官朴能源。假注書李德鉉。記注官金健修金鳳顯。檢校直閣徐龍輔。以次侍立。上具翼善冠衮龍袍。陞坐訖。上曰。試官率講員。入侍。可也。左議政洪樂性。工曹判書吳載純。大司成申大升。行副司直黃昇源趙尙鎭尹勉升李謙彬等。率諸講員。以黑團領入。行四拜禮。仍陞殿。樂性曰。日間聖體。若何。上曰。一樣矣。上曰。課講試所。都承旨進去。出榻敎上曰。專經文臣。先爲進講。可也。金珍恪等以次進講。上謂刑曹判書趙時俊曰。昨日領相所奏。判尹罷職擧條。卿見之乎。時俊曰。見之矣。上曰。禁令之下。雖不得如例出禁。若於路上。目見其狼藉。則爲法官者。豈可不發差乎。時俊曰。聖敎誠然矣。上命書傳敎曰。左承旨右承旨竝許遞。前望單子入之。待下批牌招察任。上曰。新除授承旨牌招。出榻敎上曰。在外承旨許遞。前望單子入之。出榻敎命書傳敎曰。政官牌招開政。又命書傳敎曰。旣無情勢。而近日政牌。一味違召。事體道理。極涉未安。吏曹判書李命植從重推考。更爲牌招。違牌。勿爲呼望。上謂弘文提學徐有隣曰。咨文。何不入來乎。有隣曰。有以草入之之命。故不爲持入矣。上曰。入之。入之。上命有隣讀之。有隣讀奏訖。命出付承文院。上命書傳敎曰。專經文臣南學訓導金珍恪。應講不但居首。禹貢一篇。瞬息突誦。不錯一字。可知其實才。此等之人。合有收用之擧。令該曹陞六。待窠卽爲調用。上入小次。命始抄啓文臣講。李翼晉等。以次進講。小頃。上出御座。命書榻敎曰。惠陵別檢李亨達。近陵別檢。相換。又命書榻敎曰。輪對官後日次來待。試講訖。仍還內。諸臣以次退出。
정조 9년
行都承旨洪秀輔坐直。左承旨安聖彬坐。右承旨李義行坐。左副承旨徐龍輔坐。右副承旨李兢淵坐直。同副承旨呂善亨坐。注書朴能源仕直一員未差。假注書李德鉉仕。事變假注書李宗烈仕。
정조 9년
李義行啓曰。合辭方張之時。諫院無詣臺之員。事甚未安。除在外外。未肅拜人員。竝卽牌招。何如。傳曰。允。
정조 9년
安聖彬啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
安聖彬啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
洪秀輔啓曰。右副承旨朴天衡。今日不爲仕進。卽爲牌招。何如。傳曰。許遞。前望單子入之。
정조 9년
傳于洪秀輔曰。新除授承旨。牌招察任。
정조 9년
傳于洪秀輔曰。再昨日譴罷承旨。傡敍用。
정조 9년
安聖彬啓曰。臣依定式。進詣仁政殿月臺。入直禁軍等戎器點考。則皆無頉。仍以傳敎內辭意勞問。則亦皆好在云矣。敢啓。傳曰。知道。
정조 9년
承旨前望單子入之。呂善亨落點。
정조 9년
洪秀輔啓曰。新除授承旨呂善亨。卽爲牌招察任。何如。傳曰。允。
정조 9년
安聖彬啓曰。李在學洪仁浩來待事。命下矣。時無職名。令該曹口傳付軍職。何如。傳曰。允。
정조 9년
副司直單。李在學洪仁浩。
정조 9년
以獻納李思祚牌不進罷職傳旨。傳于李兢淵曰。只推。
정조 9년
傳于洪秀輔曰。右副承旨入侍。
정조 9년
傳于李兢淵曰。左副承旨入侍。
정조 9년
洪秀輔。以弘文館言啓曰。本館下番。姑降入直。事甚未安。副校理姜忱。副修撰趙濟魯李東稷。旣有只推之命。副修撰趙濟魯李東稷。竝卽牌招。推移入直。副校理姜忱。一體牌招察任。何如。傳曰。允。
정조 9년
李兢淵。以吏曹言啓曰。安東利川瑞山楊根。皆以大逆不道罪人胎生邑。去丙申年降號矣。今年已準十年之限。安東利川則還陞府使。瑞山楊根。陞爲郡守。而楊根縣監尹馹。未經五品。依例改差。何如。傳曰。允。格例事小。遞易弊鉅。時縣監。陞付郡守。可也。
정조 9년
義禁府啓目。成均館學諭金德老玄杞等矣。身爲典祀官。莫重祭需。初不致察。互授陪進。事之驚駭。莫此爲甚。竝只以此照律罪。各杖一百收贖。告身盡行追奪。私罪。奉敎依允。
정조 9년
義禁府啓目。公山前判官朴綏源矣。罪人押送。何等嚴重。而當該將卒。不善申飭。逃失之擧者。固已萬萬可駭。逃失之後。亦不卽報營者。尤極無狀。以此照律罪。杖六十收贖。奪告身一等。私罪。奉敎依允爲旀。功議各減一等爲良如敎。
정조 9년
義禁府啓目。前牧使李廷恢矣。漂人問情。不卽擧行。逗留洋中。已極痛駭兺不喩。事係邊情。所宜嚴謹。而朝令之外。漂人之迂過他島。唐船之任自憑視者。節節駭妄。竝只以此照律罪。從重論。杖一百。徒三年收贖。告身盡行追奪。私罪。奉敎依允爲旀。功議各減一等爲良如敎。
정조 9년
義禁府啓目。南陽府使李翼純。驪州牧使李重馥等矣。身爲獻官。典祀官之互授陪進。旣不能覺得。莫重祭享。有此做錯之擧。晩後報營。雖緣事勢之急迫。亦不可無罪。竝只以此照律罪。從重論。各笞五十收贖。解見任別敍。私罪。奉敎。竝只付過放送爲良如敎。
정조 9년
義禁府啓目。廟司令權應範矣。享禮。何等肅敬。而身爲廟司。翦燭之際。至有失措之擧。事雖無妄。罪固難恕。以此照律罪。杖八十收贖。奪告身三等。私罪。奉敎。旣非故犯。且是遠人。以公罪勘放。
정조 9년
刑曹啓目。本曹所管定配罪人未放秩。竝依啓聞施行。稟秩罪人申𣽤。未至配所罪人張思良等。罪犯不輕。或至配屬耳。今不可遽議放釋。竝姑置之之意。分付道臣。何如。判付啓。依回啓施行爲旀。稟秩中張思良朴成益。竝放送事。回諭爲良如敎。